CELEX: 32017D1346
Language: el
Date: 2017-07-17 00:00:00
Title: Απόφαση (ΕΕ) 2017/1346 του Συμβουλίου, της 17ης Ιουλίου 2017, σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, κατά την έκτη σύνοδο των μερών της σύμβασης του Aarhus όσον αφορά την υπόθεση συμμόρφωσης ACCC/C/2008/32

19.7.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 186/15
            
         ΑΠΌΦΑΣΗ (ΕΕ) 2017/1346 ΤΟΥ ΣΥΜΒΟΥΛΊΟΥ
   της 17ης Ιουλίου 2017
   σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, κατά την έκτη σύνοδο των μερών της σύμβασης του Aarhus όσον αφορά την υπόθεση συμμόρφωσης ACCC/C/2008/32
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 192 παράγραφος 1, σε συνδυασμό με το άρθρο 218 παράγραφος 9,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Στις 17 Φεβρουαρίου 2005 η σύμβαση του Aarhus για την πρόσβαση σε πληροφορίες, τη συμμετοχή του κοινού στη λήψη αποφάσεων και την πρόσβαση στη δικαιοσύνη σε θέματα περιβάλλοντος («η σύμβαση του Aarhus») (1) εγκρίθηκε, εξ ονόματος της Ευρωπαϊκής Κοινότητας, με την απόφαση 2005/370/ΕΚ του Συμβουλίου (2).
            
         
               (2)
            
            
               Η Ένωση εφάρμοσε τις υποχρεώσεις που απορρέουν από τη σύμβαση του Aarhus όσον αφορά τα όργανα και τους οργανισμούς της ΕΕ κυρίως με τον κανονισμό (ΕΚ) αριθ. 1367/2006 του Ευρωπαϊκού Κοινοβουλίου και του Συμβουλίου (3).
            
         
               (3)
            
            
               Σύμφωνα με το άρθρο 15 της σύμβασης του Aarhus, δημιουργήθηκε η επιτροπή συμμόρφωσης της σύμβασης του Aarhus («η επιτροπή»), η οποία είναι αρμόδια για να εξετάζει τη συμμόρφωση των μερών με τις διατάξεις της σύμβασης του Aarhus.
            
         
               (4)
            
            
               Στις 17 Μαρτίου 2017 η Ένωση έλαβε σε πορίσματα για την υπόθεση ACCC/C/2008/32 όσον αφορά την πρόσβαση στη δικαιοσύνη σε επίπεδο Ένωσης («πορίσματα»). Στο σημείο 123 των πορισμάτων η επιτροπή υποστήριξε ότι «το ενδιαφερόμενο μέρος δεν συμμορφώνεται με το άρθρο 9 παράγραφοι 3 και 4 της σύμβασης όσον αφορά την πρόσβαση στη δικαιοσύνη από το ευρύ κοινό, επειδή ούτε ο κανονισμός του Aarhus ούτε η νομολογία του ΔΕΕ εφαρμόζει ή συμμορφώνεται με τις υποχρεώσεις που απορρέουν από τις εν λόγω παραγράφους».
            
         
               (5)
            
            
               Τα όργανα της σύμβασης του Aarhus ενημερώθηκαν από τη δήλωση την οποία εξέδωσε η Ένωση κατά την υπογραφή της σύμβασης του Aarhus και επανέλαβε κατά την έγκριση της σύμβασης, ότι «στο θεσμικό και νομικό πλαίσιο της Κοινότητας […] τα κοινοτικά όργανα θα εφαρμόζουν τη σύμβαση στο πλαίσιο των ισχυόντων και μελλοντικών κανόνων σχετικά με την πρόσβαση στα έγγραφα και άλλων συναφών κανόνων κοινοτικού δικαίου στον τομέα που καλύπτει η σύμβαση».
            
         
               (6)
            
            
               Ένα από τα πορίσματα στην υπόθεση ACCC/C/2008/32, δηλαδή ότι η Ένωση δεν συμμορφώνεται με το άρθρο 9 παράγραφοι 3 και 4 της σύμβασης του Aarhus, έχει ενσωματωθεί στο σχέδιο απόφασης VI/8f, που θα υποβληθεί στην έκτη σύνοδο των μερών της σύμβασης του Aarhus, η οποία θα πραγματοποιηθεί τον Σεπτέμβριο του 2017 στη Budva του Μαυροβουνίου.
            
         
               (7)
            
            
               Η Ένωση θα πρέπει να διερευνήσει τρόπους και μέσα για να συμμορφωθεί με τη σύμβαση του Aarhus κατά τρόπο συμβατό με τις θεμελιώδεις αρχές της ενωσιακής έννομης τάξης και με το ενωσιακό σύστημα δικαστικού ελέγχου.
            
         
               (8)
            
            
               Λόγω της διάκρισης των εξουσιών στην Ένωση, το Συμβούλιο δεν μπορεί να δίνει εντολές ή να διατυπώνει συστάσεις προς το Δικαστήριο της Ευρωπαϊκής Ένωσης («Δικαστήριο») όσον αφορά τις δικαστικές δραστηριότητές του. Ως εκ τούτου, οι συστάσεις του σχεδίου απόφασης VI/8f που αφορά το Δικαστήριο και τη νομολογία του δεν μπορούν να γίνουν δεκτές.
            
         
               (9)
            
            
               Η Ένωση εξακολουθεί να στηρίζει πλήρως τους σημαντικούς στόχους της σύμβασης του Aarhus.
            
         
               (10)
            
            
               Η Ένωση θα πρέπει να καθορίσει τη θέση που πρέπει να ληφθεί στην έκτη σύνοδο των μερών της σύμβασης του Aarhus όσον αφορά το σχέδιο απόφασης VI/8f,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Η θέση που πρέπει να λάβει η Ευρωπαϊκή Ένωση κατά την έκτη σύνοδο των μερών της σύμβασης του Aarhus όσον αφορά το σχέδιο απόφασης VI/8f σχετικά με τη συμμόρφωση της Ένωσης με τις υποχρεώσεις της στο πλαίσιο της σύμβασης του Aarhus είναι ότι αποδέχεται το σχέδιο απόφασης VI/8f, υπό τις ακόλουθες προϋποθέσεις:
   
               —
            
            
               να διαγραφεί το τελευταίο τμήμα της παραγράφου 6 του σχεδίου απόφασης VI/8f και να αντικατασταθεί η λέξη «εγκρίνει» με την έκφραση «λαμβάνει υπόψη», ώστε η παράγραφος να διατυπωθεί πλέον ως εξής: «Λαμβάνει υπόψη το πόρισμα της επιτροπής συμμόρφωσης όσον αφορά την κοινοποίηση ACCC/C/2008/32 (μέρος ΙΙ) ότι το ενδιαφερόμενο μέρος δεν συμμορφώνεται με το άρθρο 9 παράγραφοι 3 και 4 της Σύμβασης»,
            
         
               —
            
            
               να εισαχθεί η φράση «να θεωρεί» μετά τη φράση «Συνιστά στο ενδιαφερόμενο μέρος» στον τίτλο της παραγράφου 7 του σχεδίου απόφασης VI/8f, που θα διατυπωθεί πλέον ως εξής: «Συνιστά στο ενδιαφερόμενο μέρος να θεωρεί ότι:»,
            
         
               —
            
            
               να διαγραφεί η φράση «στο Δικαστήριο της Ευρωπαϊκής Ένωσης» από την παράγραφο 7 στοιχείο β) σημείο i) του σχεδίου απόφασης VI/8f και
            
         
               —
            
            
               να διαγραφεί το στοιχείο γ) της παραγράφου 7 του σχεδίου απόφασης VI/8f.
            
         2.   Άλλες ήσσονος σημασίας τροποποιήσεις σύμφωνα με την προσέγγιση της παρούσας απόφασης μπορούν να συμφωνηθούν κατά τον επιτόπου συντονισμό και υπό το πρίσμα ενδεχόμενων διαπραγματεύσεων για το σχέδιο απόφασης VI/8f.
   Άρθρο 2
   Η παρούσα απόφαση αρχίζει να ισχύει την ημερομηνία της έκδοσής της.
   
      Βρυξέλλες, 17 Ιουλίου 2017.
      
         
            Για το Συμβούλιο
         
         
            Ο Πρόεδρος
         
         T. TAMM
      
   
   
      (1)  ΕΕ L 124, 17.5.2005, σ. 4
   
   
      (2)  Απόφαση 2005/370/ΕΚ του Συμβουλίου, της 17ης Φεβρουαρίου 2005, για σύναψη, εξ ονόματος της Ευρωπαϊκής Κοινότητας, της σύμβασης για την πρόσβαση σε πληροφορίες, τη συμμετοχή του κοινού στη λήψη αποφάσεων και την πρόσβαση στη δικαιοσύνη σε θέματα περιβάλλοντος (ΕΕ L 124 της 17.5.2005, σ. 1).
   
      (3)  Κανονισμός (ΕΚ) αριθ. 1367/2006 του Ευρωπαϊκού Κοινοβουλίου και του Συμβουλίου, της 6ης Σεπτεμβρίου 2006, για την εφαρμογή στα όργανα και τους οργανισμούς της Κοινότητας των διατάξεων της σύμβασης του Aarhus σχετικά με την πρόσβαση στις πληροφορίες, τη συμμετοχή του κοινού στη λήψη αποφάσεων και την πρόσβαση στη δικαιοσύνη για περιβαλλοντικά θέματα (ΕΕ L 264 της 25.9.2006, σ. 13).